Soms is dit te danke aan ’n flater dat so ’n sêding bly vassteek soos in die Venter-gesin van Krugersdorp gebeur het. Hul seun Janneman was ses toe hy lustig saamsing aan die geloofslied Op Berge en in Dale.
Laat dié staaltjie jou dalk dink aan ’n trefferliedjie wat in jou huis ander lirieke gekry het? Of het jul gesin kodewoorde om ’n boodskap ongemerk in ander se geselskap oor te dra? Of het julle met ’n eie beskrywende woord of uitdrukking vorendag gekom?
“Ek is mos maar ’n langeraat. Op skool is ek gespot en effens oor my lengte geboelie,” vertel die Suid-Afrikaanse netbalspeler Vanes-Mari du Toit. Sy was ook ’n ster in die jongste reeks van die TV-danskompetisie, Dancing with the Stars.
In haar skooldae het sy haarself gereeld met die gedagte getroos dat dié of daardie meisie “net ’n koevert is” wanneer hulle gemeen was met haar.
Ons gesin gebruik dit almal en dit verskaf altyd eindelose plesier as dinge werklik so uitwerk,” verduidelik Laurika.
“Afrikaans en sy unieke uitdrukkings is vir ons as familie erg kosbaar; daar is soveel dinge wat ’n mens in Afrikaans sê wat nie vertaalbaar is nie, want dit lê in die volksmond en dis ’n mens se moedertaal,” voeg sy by.
Sy seuntjie Jamie (8) het begin om die woord “aapstert” te gebruik en nou gebruik almal in die huis dit om ’n klein bogsnuiter te beskryf.
Die akteur Alvin Bruinders sê sy ma het met die gesegde begin: “Jou hande is nie voete nie.” Dit is haar manier van sê jy kan raakvat en dinge self gedoen kry, verduidelik hy. “My kinders ken almal die gesegde; ons gebruik dit baie.”
Nog ’n sêding eie aan die Bruinders-familie is: “Kom blom!” Daarmee word jy gemaan om nie oorhaastig te wil wees met dinge wat hul tyd vat nie, soos ’n plantjie wat moet groei voor dit kan begin blom.